b'\n_START_ARTICLE_\nAktuell\n_START_PARAGRAPH_\nAktuell. Illustrert ukerevy var et ukeblad som ble gitt ut i Norge mellom 1945 og 1974. Bladet var et bilde- og reportasjeblad som hadde til hensikt \xc3\xa5 fremme arbeiderbevegelsen._NEWLINE_Opprettelsen av bladet ble planlagt og forberedt under krigen. Torolf Elster, som da var i Stockholm og ga ut bladet H\xc3\xa5ndslag, ble f\xc3\xb8respurt om \xc3\xa5 bli redakt\xc3\xb8r, da han avslo ble Per Bratland, som befant seg i London, spurt. F\xc3\xb8rste nummer kom ut i juni 1945 med et opplag p\xc3\xa5 120.000 som ble utsolgt. Bladet skulle ikke f\xc3\xb8rst og fremst v\xc3\xa6re et kamporgan, men skulle drive bredt anlagt opplysningsvirksomhet. \xc2\xabLandet skal reises igjen etter \xc3\xa5rs utplyndring. Vi st\xc3\xa5r overfor en nydanningsprosess av en dybde og et omfang som ingen annen generasjon har v\xc3\xa6rt med p\xc3\xa5\xc2\xbb, skrev Bratland i den f\xc3\xb8rste lederen. Aksel Sandemose var med 300 artikler blant bladets viktigste bidragsytere 1945 til 1965. Sandemose skrev innenfor mange genre. Blant annet rapporterte han fra rettssaken mot Carl Jacob Schnitler og advarte mot rop om hevn fordi han mente Schnitler var en meget syk mann. Arnulf \xc3\x98verland, Johan Borgen og Sigurd Evensmo leverte ogs\xc3\xa5 stoff._NEWLINE_Eierskapet var delt mellom LO, Arbeiderpartiet og Kooperasjonen, som til sammen hadde 3/5 av aksjene, og privatpersoner tilknyttet arbeiderbevegelsen. Tiden Norsk Forlag overtok senere Kooperasjonens aksjepost._NEWLINE_Bladet gikk inn i 1974. Viktige \xc3\xa5rsaker til dette var innf\xc3\xb8ringen av bladmomsen i 1970 og at redaksjonen, i motsetning til eierne, gikk mot norsk medlemskap i EEC i 1972._NEWLINE_Aktuell-navnet er i dag i bruk p\xc3\xa5 nettsiden www.aktuell.no, som samler nyheter fra medlemsblader tilknyttet forbundene i LO Stat.'